Rusia a lansat joi dimineața un atac cu rachete asupra capitalei Ucrainei, Kiev, rănind mai multe persoane și avariind clădiri rezidențiale și instalații industriale, a declarat primarul Vitali Klitschko. Sistemele de apărare aeriană au respins atacul. Acesta este primul atac cu rachete de amploare asupra Kievului din ultimele săptămâni.
Toate informațiile despre războiul din Ucraina - ziua 757 - LIVE pe HotNews.ro:
08:12Un nou summit va avea loc joi și vineri la Bruxelles, unde liderii europeni vor încerca să înarmeze mai bine Ucraina, în faţa a ceea ce ei consideră a fi o ameninţare rusă din ce în ce mai îngrijorătoare, conform News.ro. Ajutorul occidental se epuizează şi mai mulţi lideri europeni sunt îngrijoraţi că Ucraina ar putea fi învinsă de o Rusie care nu se va opri aici.
"Dacă lăsăm Ucraina în pace, dacă lăsăm Ucraina să piardă acest război, atunci Rusia va ameninţa cu siguranţă Moldova, România şi Polonia", a avertizat săptămâna trecută preşedintele francez Emmanuel Macron.
Prin urmare, europenii caută o cale de ieşire şi îşi intensifică anunţurile în încercarea de a consolida arsenalul ucrainean, precum şi propria industrie de apărare, în condiţiile în care un ajutor american de peste 60 de miliarde de dolari este încă blocat în Congresul de la Washington.
La summitul european sunt mai multe idei pe masă. Cei 27 vor discuta un plan de utilizare a profiturilor excepţionale generate de activele ruseşti îngheţate în Europa la scurt timp după invazia Ucrainei, la 24 februarie 2022.
În ultimii doi ani, aceste active, evaluate la peste 200 de miliarde de euro în UE, au generat venituri pe care şeful diplomaţiei europene, Josep Borrell, le-a estimat la peste 3 miliarde de euro pe an.
Ideea este de a folosi cea mai mare parte a acestor venituri pentru a finanţa achiziţiile de arme pentru Kiev.
07:54Apărarea aeriană a Ucrainei a doborât joi toate cele 31 de rachete rusești care au vizat capitala Kiev, a declarat comandantul forțelor aeriene ale țării, informează Reuters.
Mykola Oleschuk a declarat că au fost doborâte două rachete balistice și 29 de rachete de croazieră.
07:21 Mai multe explozii s-au auzit joi dimineaţă în centrul Kievului, după o alertă aeriană privind rachete şi drone lansate de Rusia, potrivit unui jurnalist AFP.
Potrivit primarului Vitali Klitschko, cel puțin 10 persoane au fost rănite, relatează The Kyiv Independent.
Forțele aeriene au raportat că forțele rusești au lansat în cursul nopții rachete balistice Kinjal asupra Kievului. De asemenea, armata a avertizat asupra unor amenințări cu rachete pe întreg teritoriul țării.
Ultimele atacuri majore ale Rusiei asupra capitalei ucrainene au avut loc la sfârşitul lunii ianuarie.
Scurtă recapitulare a evenimentelor recente privind războiul:
- Biden şi-a trimis la Kiev consilierul pentru securitate naţională. Zelenski, după întâlnirea cu Jake Sullivan: Putin trebuie să piardă. Îndoielile cu privire la puterea Occidentului îl ajută pe acest nebun.
- Ministrul rus al apărării, Serghei Şoigu, a anunţat miercuri că Moscova îşi va consolida armata prin adăugarea a două noi corpuri şi a 30 de noi formaţiuni până la sfârşitul acestui an.
- Praga, Varșovia și statele baltice vor un embargo al UE asupra cerealelor din Rusia și Belarus / UE a cumpărat cereale rusești de peste 400 de milioane de euro.
- Evghenia Guţul, guvernatoarea Găgăuziei, vrea scuze publice şi dezminţiri de la Maia Sandu. În caz contrar, ameninţă că o va da în judecată pe preşedinta Republicii Moldova.
- Fostul preşedinte al Comisiei parlamentare pentru securitate naţională din parlamentul de la Chişinău, Chiril Moţpan, afirmă că în Republica Moldova "aproape în toate instituţiile statului avem agenţi ai serviciilor secrete ruse".
- Franța începe construcția unui submarin de nouă generație cu rachete balistice.
- Un tribunal rus a condamnat miercuri un realizator de filme documentare la trei ani de închisoare pentru că a publicat pe rețelele de socializare mesaje în care denunța masacrele atribuite armatei ruse din Ucraina, relatează AFP.
- Rusia îşi consolidează în mod ilegal controlul asupra teritoriului ucrainean ocupat prin crearea unui "climat de teroare".
----------------